ธอส.ดูดเงินออมสูงวัย ให้ดอกเบี้ยจูงใจ1.65%
ธอส.ออกเงินฝากออมทรัพย์ ซีเนียร์ พร้อมเพย์ ให้ดอกเบี้ย 1.5-1.65% เน้นระดมเงินคนวัย 55 ปีขึ้นไป
7 พ.ย. 2559

ธอส.ออกเงินฝากออมทรัพย์ ซีเนียร์ พร้อมเพย์ ให้ดอกเบี้ย 1.5-1.65% เน้นระดมเงินคนวัย 55 ปีขึ้นไป
นายฉัตรชัย ศิริไล กรรมการผู้จัดการ ธนาคารอาคารสงเคราะห์ (ธอส.) เปิดเผยว่า ธนาคารได้ออกเงินฝากออมทรัพย์ ซีเนียร์ พร้อมเพย์ อัตราดอกเบี้ยตั้งแต่วันที่เปิดบัญชีถึงวันที่ 31 ต.ค. 2560 เท่ากับอัตราดอกเบี้ยเงินฝากออมทรัพย์เพิ่มอีก 0.75% หรือเท่ากับ 1.5-1.65% (อัตราดอกเบี้ยออมทรัพย์ ธอส.เท่ากับ 0.75-0.90%) เงื่อนไขสำหรับวงเงินฝากคงเหลือไม่เกิน 5 แสนบาท ผู้ที่เปิดบัญชีจะต้องมีอายุ 55 ปีบริบูรณ์ขึ้นไป ณ วันที่เปิดบัญชี พร้อมกับสมัครบริการพร้อมเพย์กับธนาคาร เปิดบัญชีครั้งแรกขั้นต่ำ 500 บาท และสูงสุดไม่เกิน 5 แสนบาท ได้รับยกเว้นค่าธรรมเนียมการออกบัตรเอทีเอ็ม และค่าธรรมเนียมรายปีในปีแรก
ทั้งนี้ เงินฝากออมทรัพย์ ซีเนียร์ พร้อมเพย์ ถือเป็นเงินฝากออมทรัพย์ที่ให้อัตราดอกเบี้ยที่สูง และลูกค้ายังสามารถใช้เป็นบัญชีคู่โอนรับดอกเบี้ยเงินฝากบัญชีเพื่อหักชำระค่าสาธารณูปโภค อาทิ ค่าไฟฟ้า ค่าน้ำประปา ค่าโทรศัพท์ และโอนเงินชำระหนี้เงินกู้ได้อีกด้วย เพื่อเป็นการส่งเสริมการออมให้ประชาชนได้มีเงินเก็บสะสมไว้เพื่อการดำรงชีพหลังเกษียณอายุ พร้อมกับสนับสนุนบริการรับและโอนเงินรูปแบบใหม่ หรือพร้อมเพย์ของรัฐบาลด้วย สามารถตอบสนองความต้องการลูกค้าได้ทุกกลุ่ม
ด้านธนาคารแห่งประเทศไทย (ธปท.) รายงานภาพรวมด้านเงินฝากรวมตั๋วแลกเงินในไตรมาส 3 ปี 2559 ขยายตัว 3.7% ชะลอลงจากไตรมาสก่อนที่ขยายตัว 4.8% เป็นผลจากการชะลอลงของเงินฝากภาคครัวเรือนและภาคธุรกิจ สอดคล้องกับความต้องการระดมทุนที่ยังอยู่ในระดับต่ำ โดยอัตราดอกเบี้ยเงินฝากของธนาคารพาณิชย์ขนาดใหญ่และอัตราดอกเบี้ยผลิตภัณฑ์เงินฝากพิเศษในภาพรวมยังทรงตัวจากเดือนก่อน
ขณะที่การขยายตัวของสินเชื่อสิ้นไตรมาส 3 พบว่า ปริมาณสินเชื่อใหม่ของภาคธุรกิจยังกระจุกตัวในบางภาคธุรกิจ ยกเว้นสินเชื่อในภาคการผลิตที่กลับมาขยายตัวได้ในกลุ่มอุตสาหกรรมที่ผลิตเพื่อส่งออก อาทิ ผลิตภัณฑ์คอมพิวเตอร์ อิเล็กทรอนิกส์ ผลิตภัณฑ์ยาง และพลาสติก
ประกอบกับสถาบันการเงินยังคงระมัดระวังในการปล่อยกู้เพื่อดูแลระดับหนี้เสีย ตามภาวะเศรษฐกิจที่ขยายตัวอย่างค่อยเป็นค่อยไป รวมทั้งยอดอนุมัติสินเชื่อเพื่อการซื้อที่อยู่อาศัยในภาคอสังหาริมทรัพย์ก็ชะลอจากไตรมาสก่อนค่อนข้างมาก เพราะเมื่อหมดมาตรการลดหย่อนภาษีทำให้ยอดสินเชื่อไตรมาส 3 โดยรวมชะลอลงมาขยายตัวที่ 4% จากไตรมาส 2 ที่ 4.5%
อย่างไรก็ดี ปริมาณสินเชื่อใหม่ชะลอลงน้อยกว่าปริมาณเงินฝาก ส่งผลให้อัตราส่วนเงินให้สินเชื่อต่อเงินฝากรวมตั๋วแลกเงินของ ณ สิ้นไตรมาส 3 ที่ผ่านมาอยู่ที่ 96.8% ปรับเพิ่มขึ้นเล็กน้อย จากไตรมาสก่อนที่ 96.4%